2022 11 16
LT
Europos Sąjungos oficialusis leidinys
C 435/9
(16)
pagalba, kurią sudaro paskolos, įskaitant paskolų forma teikiamą de minimis rizikos finansų pagalbą, turėtų būti laikoma skaidria de minimis pagalba, jei bendrasis subsidijos ekvivalentas buvo apskaičiuotas remiantis pagalbos suteikimo metu rinkoje galiojusiomis palūkanų normomis.
Siekiant supaprastinti nedidelių trumpalaikių paskolų vertinimą, šiame reglamente reikėtų numatyti aiškią taisyklę, kurią lengva taikyti ir kuria būtų atsižvelgiama tiek į paskolos sumą, tiek į jos trukmę.
Galima laikyti, kad paskolų, kurios užtikrintos ne mažiau kaip 50 % paskolos vertės užstatu ir kurios neviršija arba 1 375 000 EUR ir penkerių metų trukmės, arba 687 500 EUR ir dešimties metų trukmės, bendrasis subsidijos ekvivalentas neviršija de minimis viršutinės ribos.
Tai grindžiama Komisijos patirtimi, taip pat atsižvelgiama į infliaciją nuo tada, kai įsigaliojo Komisijos reglamentas (ES) Nr.
1407/2013, ir į tikėtinus pokyčius, kurie veikiausiai įvyks šio reglamento galiojimo laikotarpiu.
Atsižvelgiant į sunkumus, susijusius su pagalbos, suteiktos įmonėms, kurios gali būti nepajėgios grąžinti paskolos, bendrojo subsidijos ekvivalento nustatymu, ši taisyklė tokioms įmonėms turėtų būti netaikoma;
(17)
pagalba, kurią sudaro kapitalo injekcijos, neturėtų būti laikoma skaidria de minimis pagalba, išskyrus atvejus, kai bendra valstybės injekcijos suma neviršija de minimis viršutinės ribos.
Pagalba, kurią sudaro rizikos finansų priemonės, kurios gali būti investicijos į nuosavą ar kvazinuosavą kapitalą, kaip nurodyta rizikos finansų gairėse (15), neturėtų būti laikoma skaidria de minimis pagalba, išskyrus atvejus, kai pagal atitinkamą priemonę skiriamas kapitalas neviršija de minimis pagalbos viršutinės ribos;
(18)
pagalba, kurią sudaro garantijos, įskaitant garantijų forma teikiamą de minimis rizikos finansų pagalbą, turėtų būti laikoma skaidria, jeigu bendrasis subsidijos ekvivalentas buvo apskaičiuotas remiantis Komisijos pranešime (16) atitinkamos rūšies įmonėms nustatytomis saugumo granato priemokomis.
Siekiant supaprastinti trumpalaikių garantijų, kuriomis užtikrinama iki 80 % santykinai nedidelės paskolos sumos, vertinimą, šiame reglamente reikėtų numatyti aiškią taisyklę, kurią lengva taikyti ir kuria atsižvelgiama tiek į pagrindinės paskolos sumą, tiek į garantijos trukmę.
Ši taisyklė neturėtų būti taikoma tokioms pagrindinių sandorių, kurie nėra paskolos, garantijoms, kaip kapitalo sandorių garantijos.
Kai: i) garantija neviršija 80 % pagrindinės paskolos sumos; ii) garantuojama suma neviršija 2 062 500 EUR ir iii) garantijos trukmė neviršija penkerių metų, galima laikyti, kad garantijos bendrasis subsidijos ekvivalentas neviršija de minimis viršutinės ribos.
Tas pats taikoma, kai: i) garantija neviršija 80 % pagrindinės paskolos sumos; ii) garantuojama suma neviršija 1 031 250 EUR ir iii) garantijos trukmė neviršija dešimties metų.
Be to, garantijų bendrajam subsidijos ekvivalentui apskaičiuoti valstybės narės gali naudoti metodiką, apie kurią Komisijai buvo pranešta pagal kitą tuo metu taikytą Komisijos reglamentą valstybės pagalbos srityje ir kurią Komisija pripažino atitinkančia Pranešimą dėl garantijų (17) arba bet kurį kitą vėliau priimtą pranešimą, su sąlyga, kad patvirtintoje metodikoje aiškiai apibrėžta garantijos rūšis ir pagrindinio sandorio rūšis atsižvelgiant į šio reglamento taikymą.
Atsižvelgiant į sunkumus, susijusius su pagalbos, suteiktos įmonėms, kurios gali būti nepajėgios grąžinti paskolos, bendrojo subsidijos ekvivalento nustatymu, ši taisyklė tokioms įmonėms turėtų būti netaikoma;
(19)
kai de minimis pagalbos schema įgyvendinama per finansų tarpininkus, reikėtų užtikrinti, kad finansų tarpininkai negautų jokios valstybės pagalbos.
Tai gali būti padaryta, pavyzdžiui, reikalaujant, kad finansų tarpininkai, kurie naudojasi valstybės garantija, mokėtų rinkos principus atitinkančią priemoką arba pranašumą visiškai perduotų galutiniams pagalbos gavėjams, arba laikantis de minimis viršutinės ribos ir kitų šio reglamento sąlygų tarpininkų lygmeniu;
(20)
gavusi pranešimą iš valstybės narės, Komisija turėtų patikrinti, ar priemonės, kuri nėra dotacija, paskola, garantija, kapitalo injekcija arba rizikos finansų priemonė, kuri gali būti investicija į nuosavą ar kvazinuosavą kapitalą, bendrasis subsidijos ekvivalentas neviršija de minimis viršutinės ribos ir todėl jai galėtų būti taikomas šis reglamentas;
(15) Komisijos komunikatas „Valstybės pagalbos rizikos finansų investicijoms skatinti gairės“ (OL C 508, 2021 12 16, p. 1).
(16) Pavyzdžiui, Komisijos pranešimas dėl EB sutarties 87 ir 88 straipsnių taikymo garantijomis suteikiamai valstybės pagalbai (OL C 155, 2008 6 20, p. 10).
(17) Ten pat.